open-index/open-wikipedia-markdown huggingface dataset:
Probolinggo

**Probolinggo** is in stêd en gemeente oan de noardkant fan it eastlik part fan Java yn Yndoneezje. It plak leit likernôch 100 kilometer beëasten de provinsjehaadstêd Soerabaja.

## Ekonomy
De krite is fanâlds bekend om sûkerproduksje en letter ek de tylt fan mango's; teffens wurdt der rubber en rys ferboud. Der is in frij grutte fiskershaven. De fiskyndustry is wichtich foar de ekonomy fan de stêd. Fierders wurdt dêr keramyk en sarongs makke. De stêd is it begjinpunt foar tochten nei de *Gunung Bromo* (Berch Bromo), in grutte fulkaan.

## Ferfier
It plak leit oan it spoar Soerabaja-Banyuwangi. Mei de bus is it sa'n 2,5 oere nei Soerabaja.

## Boargemaster
Yn 1918 krige Probolinggo in eigen gemeenteried mei as foarsitter de assistint-residint. Fan 1929 ôf krige se in eigen boargemaster (*walikota*).

;Nederlânsk-Yndysk tiidrek:
* F.E. Meijer (1929-1937)
* L.A. de Graaff (1937-1940)
* L. Noë (1940-1942)


File:COLLECTIE TROPENMUSEUM Een rijtuig staat stil voor de kweekschool in Probolinggo TMnr 60050118.jpg|De kweekskoalle yn 1920
File:COLLECTIE TROPENMUSEUM Interieur van een suikerfabriek Probolinggo Oost-Java TMnr 10020879.jpg|Sûkerfabryk yn  Probolinggo
File:COLLECTIE TROPENMUSEUM Portret van een lokale bestuurder Kareng Probolinggo TMnr 10001909.jpg|Lokaal "bestuurder Kareng Probolinggo"


## Berne yn Probolinggo
* Ernest Cassutto (1919-1985), Nederlânsk-Amerikaansk predikant en evangelist
* Johan Hilgers (1886-1945), Nederlânsk loftfeartpioner
* Oscar van Rappard (1896-1962), Nederlânsk sportman en nasjonaalsosjalist
* Harry van Rappard (1897-1982), Nederlânsk sportman
* Anton August van Vloten (1864-1920), Nederlânsk lânboukundige, wetterskipsbestjoerder en wethâlder
Nasjonale Bibleteek fan Israel

De **Nasjonale Bibleteek fan Israel** (*National Library of Israel -  הספרייה הלאומית*), oprjochte yn 1892, is in bibleteek wijd oan it sammeljen fan de kultuerskatten fan Israel en fan it joadsk kultuer erfgoed. De bibleteek hat mear as 5 miljoen boeken en leit oan de Givat Ram-kampus fan de Hebriuwske Universiteit fan Jeruzalem.

## Galery

הספרייה הלאומית, חזית מערבית.jpg|It gebou
Reading room of the National Library of Israel.jpg|De lêsseal fan de bibleteek


## Keppelings om utens

* Nasjonale Bibleteek fan Israel
Museum fan Filistynske Kultuer

It **Museum fan Filistynske Kultuer** (*המוזיאון לתרבות הפלשתים ע"ש קורין ממן - The Corinne Mamane Museum of Philistine Culture*) is in argeologysk museum yn Asjdod, Israel. It ferkent de kultuer fan 'e Filistinen, dy't  yn de omkriten fan 'e stêd wennen. It museum is de iennige museum op de wrâld wijd oan 'e Filistynske kultuer. It wie it earste museum dat yn Asjdod iepene waard, yn 1990.

## Galery

file:תצוגת הקבע עולמם של הפלשתים צילום אבישי פינקלשטיין .jpg|
file:פעילות לכל המשפחה. צילום אילן ספרא.jpg|
Elisabet (bibelsk persoan)

**Elisabet**  (Hebriuwsk: אלישבע) is yn it Nije Testamint de mem fan Jehannes de Doper en in nicht fan de Hillige Jongfaam Marije. Binnen it katolike en otterdokske kristendom en guon protestanske denominaasjes wurdt hja as hillige fereare.

Elisabet stamme neffens it evangeelje fan Lukas út it geslacht fan Aäron. Hja wie troud mei de pryster Sacharías. It houlik bleau foar lange tiid sûnder bern om't Elisabet ûnfruchtber wie. Doe't it pear al op jierren wie ferskynde oan Sacharías de ingel Gabriël om him de berte fan in soan oan te sizzen, dy't er de namme fan Jehannes jaan moast. Fan dat momint ôf koe Sacharías neat mear sizze, mar Elisabet waard yndied swier. 

Yn de sechste moanne fan Elisabet's swierens waard ek har nicht Marije oansein dat hja in soan krije soe. Hja krige fan de ingel te hearren dat hja him Jezus neame moast en dat har nicht Elisabet al mear as fiif moanne hinne wie. Marije gyng dêrnei by har nicht op besite en bleau dêr oant de befalling fan Elisabet. Doe't Marije Elisabet groete, sprong it jonkje yn har skurte op fan blidens. Elisabet sei doe tsjin Marije: ''"Segene is de frucht fan jo skurte. Wêr haw ik it oan fertsjinne dat de mem fan myn Hear by my komt? Want wier, doe't jo groet my yn de earen klonk sprong it bern yn myn skurte fan blidens op. Lokkich de frou dy't fertrout, dat útkomme sil, wat har fanwegen de Hear sein is."

Doe't Elisabet befoel en har soan op de achtste dei besnien wurde soe, woe Elisabet's folk it jonkje nei syn heit ferneame. Elisabet wie it dêr net mei iens en sei dat it jonkje de namme Jehannes drage moast. Om't dy namme fierder net yn de famylje foarkaam, gyng har folk nei Elisabet's man ta, om him te freegje wat de namme wurd|e moast. Nei't Sacharías opskreau dat de namme Jehannes wêze moast, krige hy op slach syn stim werom.

## Feestdagen
* Armeensk: 9 april
* Kopytsk: 10 febrewaris
* Roomsk-katolyk: 23 septimber
* Otterdoksk: 24 juny, 5 septimber
* Protestanske tsjerken: 5 novimber
Sacharías

**Sacharías** (Hebriuwsk: זכריה; "It heucht God") is neffens it Nije Testamint de heit fan Jehannes de Doper, in pryster, in profeet en de man fan Elisabet, dy't besibbe wie oan de Hillige Jongfaam Marije.

Neffens it evangeelje fan Lukas bleau it houlik fan Sacharías en Elisabet lange tiid sûnder bern om't Elisabet ûnfruchtber wie. Sacharías wie pryster en doe't de famylje fan Sacharías oan bar wie om yn de timpel te tsjinjen, waard Sachariás útlotte om dit te dwaan. Op it momint dat Sacharías it hillichdom fan de Hear yngyng om dêr it wijreekoffer te bringen, ferskynde him de ingel Gabriël, dy't oankundige dat syn frou Elisabet, alhoewol't hja al op leeftyd wie, swier wurde soe fan in jonge dy't de namme Jehannes krije moast.
 Alhoewol't Sacharías in froed man wie, woene de wurden fan de ingel him net oan. En om't er it blide nijs net leauwe woe makke de ingel Sacharías oant de berte fan Jehannes stil, sa't er net mear prate koe. Bûten stie it folk op Sacharías te wachtsjen en doe't er it hillichdom ferliet, koe er neat mear sizze en moast er him mei gebeartetaal sjen te rêden. Nei't syn tsjinst yn de timpel om wie gong er nei hûs en rekke syn frou Elisabet sa't foarsein wie swier.  

Doe't Elisabet fiif moannen swier wie, krige har nicht Marije in ferskining fan deselde ingel, dy't, alhoewol't hja noch jongfaam wie, foarsei dat hja swier wie fan in soan dy't de namme Jezus krije moast. Ek waard Marije sein dat Elisabet al mear as fiif moanne swier wie. Marije gyng dêrnei nei har nicht Elisabet op besite en dêr bleau hja oant de befalling fan Jehannes. 

Nei de berte fan Jehannes doe't er op de achtste dei besnien wurde soe, woene de goekunde en famylje ha dat it jonkje ferneamd wurde soe nei syn heit. Elisabet lykwols woe him perfoarst Jehannes neame. De goekunde en famylje begrepen hjir neat fan om't de namme Jehannes net yn de famylje foarkaam. Dêrom fersochten hja Sacharías him te oppenearjen troch de namme op te skriuwen. Nei't Sacharías opskreaun hie dat harren soan Jehannes hjitte moast, krige er op slach syn lûd werom en it earste dat er sei wie in lofprizing foar God.

## Feestdagen
* Roomsk-katolike tsjerke: 23 septimber
* Protestanske tsjerken: 5 septimber
* Otterdokske tsjerken: 11 febrewaris, 24 junym 5 septimber 
* Armeenske tsjerke: 5 septimber
* Koptyske tsjerke: 5 septimber
Stêd fan David

**Stêd fan David** (**City of David - עיר דוד**) is in argeologysk fynplak yn Jeruzalim. It is neist it súdeastlike hoeke fan 'e muorre fan 'e Alde Stêd fan Jeruzalim. De fynsten dy't op dit plak dien binne, wurde taskreaun oan it paleis fan kening David fan Israel, en besteane út in wettertunnel dy't boud wêze soe troch kening Hizkía fan Juda.

## Keppelings om utens

* City of David
* From Shiloah to Silwan project
* Did I Find King David's Palace? Biblical Archaeology Review
MyHeritage

**MyHeritage** is in online geneälogyplatfoarm mei tsjinsten foar ynternet en mobile tillefoan, en software-produkten. Brûkers fan it platfoarm kinne û.m. stambeammen fan harren famyljes meitsje en uploade, foto-albums meitsje, en miljarden wrâldwide histoaryske dokuminten trochsykje. Anno 2015 ûnderstipe de tsjinst 42 talen en hied er likernôch 80 miljoen brûkers wrâldwiid. It haadkertier fan it bedriuw is fêstige yn Or Yehuda, yn Israel, mei in njonkenfêstiging yn Tel Aviv.

## Keppelings om utens

* Suíomh MyHeritage
* Blog
* Facebook
* Twitter
Jan van der Hoorn

* Jan W. van der Hoorn (1923), hurdrider (winner Alvestêdetocht 1947)
* Jan J. van der Hoorn (1931-2016), hurdrider (diskwalifisearre yn 'e Alvestêdetocht 1956)
Jan J. van der Hoorn

**Johannes Jacobus "Jan" van der Hoorn** (Ter Aar, 30 septimber 1931 - dêre, 24 novimber 2016) wie in Alvestêderider út Ter Aar.

Op 14 febrewaris  1956 ried Jan foarop mei Jeen Nauta, Aad de Koning, Anton Verhoeven en Maus Wijnhout. Hja besleaten om tagelyk oer de streek te kommen. Fan it publyk krigen de fiif gjin applaus, ek al omdat tagelyk finisjen nei 1940 ferbean wie. It bestjoer hat him hjiroer lang berieden en besleat alle fiif te diskwalifisearjen as winners. Se krigen al it Alvestêdekrúske foar it útriden fan 'e tocht. Ek de nûmer seis, Jeen van den Berg, krige net de krânse en de ear, mar neffens Van der Hoorn wie dat omdat Van der Berg dat sels net woe.

Op 18 jannewaris 1963 ried Jan van der Hoorn de Alvestêdetocht wer, mar moast troch de swiere omstannichheden earder ophâlde. Nei 22 jier, op 21 febrewaris 1985 kaam Jan van der Hoorn te let binnen. Op de Kanterlânsbrêge tusken Gytsjerk en Lekkum (de tegeltsjebrêge) steat er net tusken alle tegeltjes.

Jan van der Hoorn krige letter in winkel yn redens en skeelers yn Ter Aar.

## Sjoch ek
* Jan W. van der Hoorn, neef en de winner fan 'e Alvestêdetocht 1947.
Aktearjen

**Aktearjen** (fan it Frânske *acter*, "opfieren" of "toanielspyljen") is in minsklike aktiviteit wêrby't men in ferhaal fertelt troch it lichaamlik út te byldzjen en/of it nei te spyljen. In synonym foar aktearjen is **toanielspyljen**, al wurdt dêrmei meast ferwiisd nei foarmen fan aktearjen wêrby't men fysyk op it toaniel stiet, d.w.s. in *live*-opfiering fersoarget fan bgl. in toanielstik, musical, opera of operette. De beneaming aktearjen is lykwols ek fan tapassing op net *live*-wurk, lykas in harkspul, in film of in tillefyzjesearje. Immen dy't aktearret is in akteur (froulike foarm: aktrise) of toanielspiler (toanielspylster). De rol dy't men útbyldet wurdt in personaazje neamd.

Foar aktearjen is breed ferskaat oan feardichheden nedich, wêrûnder net yn it lêste plak in goed ûntwikkele ynbyldingsfermogen. Fierders kin men net sûnder lichaamlike en emosjonele ekspressiviteit, in dúdlike artikulaasje, it fermogen om jins stim drage te litten en it fermogen om in rol te ynterpretearjen. Dêrnjonken ferget aktearjen faak ek it fermogen om ferskillende dialekten te sprekken en/of aksinten te brûken, ymprovisaasjefermogen, dingen neidwaan te kinnen troch ta te sjen hoe't oaren it dogge, en in beskaat talint foar pantomym. In protte akteurs en aktrises oefenje lange tiid op harren keunst troch spesjalisearre kursussen en lesprogramma's te folgjen. Dêrby wurdt harren troch in opienfolging fan ynstrukteurs net inkeld leard hoe't se aktearje moatte, mar faak ek om te sjongen, hoe't se har foar de kamera hâlde en drage moatte en hoe't se it bêste audysjedwaan kinne. 

Ien fan 'e ierst bekende akteurs wie yn it âlde Grikelân fan 'e sechsde iuw f.Kr. ien út Ikaria dy't Tespis (*Thespis*) hiet. Dêrfandinne wurde akteurs yn it Ingelsk yn heechdravende taal ek noch wolris *thespians* neamd. Ien fan 'e wichtichste pylders fan it aktearjen, dêr't sels de grutste filmstjerren net oan ûntkomme, is it repetearjen fan harren rollen. Lju dy't net de kost fertsjinje mei aktearjen, mar it derby dogge, as leafhawwerij, wurde amateur-akteurs neamd. Sokken binne faak lid fan in amateurtoanielferiening, wêrfan't eartiids hast elts doarp yn Fryslân wol ien hie. Amateur-akteurs kinne ek figuranten wêze, dy't by profesjonele produksjes foar de eftergrûnfolling soargje.
Figurant

In **figurant** (fan it Frânske *figurant*) is in akteur yn in toanielstik, musical, opera, operette, film, tillefyzjesearje of reklamespotsje, dy't gjin echte rol hat, mar wol sichtber en soms hearber oanwêzich is. Figuranten binne nuttich om sokke produksjes in reälistysker oansjen te jaan as in soarte fan eftergrûnfolling. Foar de eigentlike plot binne se lykwols net nedich. Lju dy't der aardichheid oan hawwe om as figurant te wurkjen, kinne har ynskriuwe litte by in audysjeburo. It meastepart fan sokke buro's freget dêrfoar gjin ynskriuwjild.

Der besteane ferskate soarten figuranten. In massafiguranten binne bygelyks op 'e eftergrûn yn in film ensfh. te sjen. Sokken wurde almeast selektearre op basis fan geslacht, lingte en âlderdom. Fierders wurdt neat fan harren frege. Ek it publyk, bygelyks by in kwis of in oar non-fiksje-tillefyzjeprogramma, kin út sokke massafiguranten bestean. In 'gewoane' figurant is krekt wat langer yn byld as in massafigurant, en it komt dêrom justjes mear op it uterlik oan. In bytsje aktearûnderfining, bgl. yn in amateurtoanielklub, is in pree.

In ealfigurant is in figurant dy't útkeazen wurdt om in talint of feardichheid. Sa'nent wurdt faak goed (mar koart) yn byld brocht en fertsjinnet twa oant trêdel kear safolle as in gewoane figurant. Ealfiguranten hawwe soms in rigeltsje tekst. In *special* is in figurant dy't cast wurdt om ien of mear spesifike uterlike eigenskippen, mooglik om't hy of sy sterk op in ferneamd persoan liket, of fanwegen in lichaamlike beheining dy't net of dreech neibeard wurde kin, lykas yn it gefal fan in dwerch of in albino.

Foar figurantewurk oer stiet in lege fergoeding. Faak wurde de reiskosten net fergoede en it kin ek wêze dat der gjin taslaggen binne foar iere oanwêzichheid en/of lange wurkdagen. By kontemporêne films en tillefyzjeprogramma's (wêrby't dus gjin histoaryske kostúms droegen hoege te wurden) moatte figuranten faak har eigen klean fersoargje, en soms ek har eigen make-up dwaan. De ferwachting dat figurantskip in opstapke wêze kin nei wier aktearwurk komt mar selden út. Nettsjinsteande dat binne ferskate filmstjerren harren karriêre as figurant begûn, wêrûnder Clint Eastwood, Ben Affleck en Jackie Chan.
Gilman

;Plaknammen
*Gilman (Illinois), in plak yn de Amerikaanske steat Illinois;
*Gilman (Iowa), in plak yn de Amerikaanske steat Iowa;
*Gilman (Minnesota), in plak yn de Amerikaanske steat Minnesota;
*Gilman (Wiskonsin), in plak yn de Amerikaanske steat Wiskonsin;
*Gilman (Yap), in plak yn de Mikronesyske steat Yap.

;Persoanen
* Famylje Gilman, Dútske famylje fan oargelbouwers
Gilman (famylje)

De **famylje Gilman** wie in famylje fan oargelbouwers dy't yn Kornelimünster (by Aken) festige wie en wierskynlik fan oarsprong fan Luik kaam. De famyljeleden makken tal fan tsjerkoargels yn fral Nederlânsk Limburch, it Rynlân en België.

De âlde NH-tsjerke fan Peazens hat sûn 1908 in oargel fan J.T. Gilman, oerbrocht út de Laurentiustsjerke fan Haarlim.

Twa telgen út de famylje binne hjir fan belang:

## Laurent Gilman

Laurent Gilman (? - 1740) wie in learling fan Jacob Brammerts en boaske as widner yn 1714 oan de dochter fan syn wurkjouwer, dat it wie syn twadde houlik. Hy arbeide op mei Brammerts en krige letter de lieding fan it atelier. Se krigen 13 bern, ûnder oaren Johann Theodor Gilman en Antonius Adam Wilhelm Gilman, dy't beide ek ferneamde oargelmakkers wurde soene.

## Johann Theodor en Antonius Gilman
Johann Theodor Gilman (1714-1790) en Antonius Gilman wiene oargelbouwers út Kornelimünster en soannen fan Laurent. 

## Keppeling om utens
*Gilmanorgel Beek
Semint (boumateriaal)

**Semint** is in fluch hurdzjend bynmiddel dat brûkt wurdt foar bouwurken. It is in fynmealle materiaal dat nei it mingen mei wetter in plastyske massa foarmet. Semint bestiet benammen ut kalsiumwetterstofsilikaat en hurded likegoed yn de bûtenloft as ûnder wetter. Mei semint kinne derfoar geskikte materialen oanienkit wurde ta in stabyle massa. It wurdt benammen brûkt as grûnstof foar beton en mitselspeesje.

## Gearstalling
Der binne ferskillende soarte semint mei in lytser of grutter gehalte oan portlânsemint en heechovensemint. Se wurde oantsjutte mei CEM I oant en mei CEM V.

* CEM I: Portlânsemint mei maksimaal 5% oare stoffen
* CEM II: Alderlei mingfoarmen mei portlânsemint en bygelyks laaistien, minimaal 65% portlânsemint
* CEM III: Heechoven/portlânsemint mingsel yn 3 klasse: A, B en C; wêrby CEM III/A de minste (40%) en CEM III/C de measte (90 %) heechovenslak befet.
* CEM IV: Puzzolaansemintsoarten
* CEM V: Komposytseminten, mei mingsels fan portlânsemint, heechovenslak en puzzolanen.

## Sterkte
Der binne 3 klasse semint: C 32,5, 42,5 en 52,5. De yndeling yn klasse bard troch in drukproef mei in mortelprisma nei 28 dagen. Mortel fan klasse C 52,5 mat dan op syn minst in druksterkte fan 52,5 MPa hawwe.

De mortelprisma bin dêrby baseare op in standert ferhâlding fan semint, wetter en sân.

* Klasse 32,5 wurdt brûkt foar tapassingen wer gjin hege oanfangsterkte en gjin flugge untkisting easke is. Dit type wurdt net oanret yn’e winter, de dochs al stadige reaksje jout yn kâld waar in tige stadige reaskje.
* Klasse 42,5 wurdt meastal tapast yn gefallen wêrby de druksterkte fan mortel/beton op 28 dagen oer de 30 N/mm² gean moat.
* Klasse 52,5 jout fluch in hege oanfangsterkte en wurdt dêrtroch foar prefabisearre eleminten brûkt.
Jean Bolland

**Jean Bolland** (Latyn: *Johannes Bollandus*; Julémont, 18 augustus 1596 - Antwerpen, 12 septimber 1665) wie in jezuyt en in hagiograaf. 

Jean Bolland waard yn 1596 berne yn Julémont, op de grins fan Lân fan Herve en it greefskip Dalhem. Bolland stelde fiif dielen mei hilligelibbens gear, dy't de *[[Acta sanctorum]]* neamd waarden. Syn wurk waard nei syn dea fuortset troch oaren, dy't nei him de *[[bollandisten]]* neamd waarden. Bolland stoar yn de âldens fan 69 jier yn Antwerpen. 

Ien fan syn learlingen wie Daniël fan Papenbroeck.
Krav maga

**Krav maga** (Hebriuwsk: קרב מגע, *kontaktgefjocht*) is in Joadsk-Israelyske ferdigeningskeunst. It waard ûntwikkele troch de Hongaarsk - Israelyske bokser Imi Lichtenfeld yn Slowakije. Hjoed de dei wurdt de gefjochtstechnyk brûkt troch it Israelysk ferdigeningsleger, mar ek wol by de Amerikaanske striidmacht.


File:Kravmaga.jpg|Krav maga-les op in skoalle foar *paratroopers*. Israel, 1955
File:Conan kick.jpg|



## Keppelings om utens
*IKMF IKMF - International Krav Maga Federation laat troch Master Avi Moyal 
*Israeli Krav Maga Association (IKMA) stichte yn 1978 troch Krav Magaútfiner Imi Lichtenfeld.
*Israeli Krav Maga Free Web Guide - *The Complete Internet Guide for Israeli Krav Maga*.
Tekener

In **tekener** is ien dy't (foar syn berop) tekenet. Dit kin in byldzjend keunstner, in yllustrator, in technysk tekener of in kartograaf wêze.

## Keunst
Yn de byldzjende keunst is tekenjen de oanset fan hast alle uterings. Faak wurdt yn gefal fan grafyske keunst, skilderijen en romtlik wurk earst in skets makke. Dy sketsen hawwe somstiids sels in beskate artistike wearde. 

Der binne ek keunstners dy't har' folslein talein hawwe op it meitsjen fan tekeningen. It wurk fan sokken wurdt faak 'autonome tekeningen' neamd.

Stripferhalen en cartoons wurde ek tekene.

## Materiaal en technyk
De drager (ûndergrûn) fan in tekening is meast papier of tekenkarton. Der kin tekene wurde mei ferskaat oan materialen lykas poatlead, inket, kryt, houtskoal of sels in balpin. At yn stee fan in pin in pinsiel brûkt wurdt, kin sprutsen wurde fan in 'pinsieltekening'.

## Ferneamde Jeropeeske tekeners
* Leonardo da Vinci
* Albrecht Dürer
* Michelangelo
* Rembrandt
* Francisco Goya
* Paul Cézanne
* Edgar Degas
* Vincent van Gogh
* Pablo Picasso
* Paul Klee
* M.C. Escher
* Andrew Loomis
* Santiago Martinez Delgado 
* Eugeen Van Mieghem
* Käthe Kollwitz (1867–1945), Dútsk tekenster en grafikus

## Sjoch ek
* Tekenfilm
* Tekenteltsje
Priis

* priis (ûnderskieding), in ûnderskieding dy't men wint troch as beleanning foar in prestaasje 
* priis (kosten), it bedrach dat men betelje moat om eat te keapjen
Jason (bibelsk persoan)

**Jason** (ek: **Jazon**, **Jason fan Tarsus**, **Jason fan Korinte**, **Jason fan Tessalonika**; betsjutting: "dy't genêst") wie in man út Tessalonika, dy't yn de bibelboeken Hannelingen 17:5-9 en Romeinen 16:21 neamd wurdt. 

Doe't de apostel Paulus Tessalonika oandie, prate hy dêr yn de synagoge mei Joaden oer Kristus. Guon Joaden lieten harren troch Paulus oertsjûgje, lykas ek in mannich Griken. De joadske bekearling Jason joech neffens Hannelingen yn dy tiid ûnderdak oan de apostels Paulus en Silas. Joaden dy't neat mei Paulus' boadskip ophiene feroarsaken mei help fan rosmos in opskuor yn de strjitten fan de stêd. Hja kamen by it hûs fan Jason om Paulus en Silas foar in folksgerjocht te bringen, mar doe't hja Paulus en Silas net oantroffen namen hja Jason mei in pear oare kristenen mei. De opskuor makke dat it stedsbestjoer net rjocht wist wat der mei oan en pas nei it beteljen fan in boarch lieten hja Jason en de oaren wer gean.

Yn Romeinen 16:21 ferwiist Paulus tegearre mei Lucius en Sosípater nei Jason en syn lânslju. Nei alle gedachten giet it hjir om deselde Jason.   

Yn it Acta Sanctorum fan Jean Bollandus wurdt skreaun dat Jason besibbe wie oan Paulus. Neffens in leginde soe Jason letter mei Sosípater op it eilân Korfû wurke ha. Yn de otterdokske tradysje wurdt Jason fereare as de biskop fan Tarsus. Ek soe Jason ien fan de twaensantich man west ha, dy't Jezus yn Lukas 10:1 ûnderweis nei Jeruzalim foar him útstjoerde. 

## Feestdagen
* Armeenske Tsjerke: 28 april
* Koptysk-Otterdokse Tsjerke: 28 april
* Roomsk-katolike Tsjerke: 12 july
* Otterdokske Tsjerken: 28 april, 29 april, 25 juny en 4 jannewaris
Miny-Israel

**Miny-Israel** (Hebriuwsk: *מיני ישראל*) is in miniatuerpark yn de omkriten fan Latrun, sa'n 15 km bewesten Jeruzalim, Israel. De plattegrûn fan it park hat de foarm fan in Davidsstjer. It park hat 385 makettes fan gebouwen en monuminten yn Israel, de measten op in skaal fan 1:25, 30.000 modellen fan minsken, 500 bisten, planten, 15.000 echte beammen (bonsais), 4700 auto’s, 230 frachtweinen, 100 motorfytsen, 14 treinen, 3 helikopters, 32 fleanmasines en 175 skippen. Teffens is der in lyts winkelsintrum. It park iepene yn 2002, hoewol't de offisjele iepeningsseremoanje plakfûn op 7 april 2003.


PikiWiki Israel 567 Kneset כנסת ישראל.JPG|Gebou fan de Knesset (parlemint)
PikiWiki Israel 548 Sinagoge בית כנסת.JPG|Synagoge yn Tel Aviv
PikiWiki 5525 Landscapes of Jerusalem Mini.jpg|Damaskuspoarte yn Jeruzalim
Priis (ûnderskieding)

In **priis** is in ûnderskieding dy't men kriget foar in beskate prestaasje. Faak giet it der dêrby om wa't de bêste, fluchste of sterkste yn 'e iene of oare aktiviteit is, mar prizen wurde ek wol ferjûn foar oarsoartige prestaasjes. Dejinge dy't in priis takend kriget, wurdt ornaris oantsjut as de (priis)winner. As it om in sportwedstryd giet, kin ek sprutsen wurde fan in kampioen. Faak omfiemet in priis in taastber symboal fan 'e oerwinning, lykas in medalje, in beker, in krâns of in oarkunde. Faak is der oan in priis njonken it ymmateriële prestiizje en it taastbere bewiis boppedat in beskaat jildbedrach ferbûn.

By sportwedstriden is it wizânsje om 'e winner in goudene medalje te jaan, wylst dejinge dy't it twadde plak behelle hat, in sulverne medalje kriget en dejinge dy't it trêde plak behellet in brûnzene medalje. De heechste of wichtichste priis hjit by eltse gelegenheid de **haadpriis**. Foar in ferliezer is der by guon priisútrikkings in treastpriis of in earfolle fermelding. In oeuvrepriis wurdt ferjûn oan skriuwers en keunstners, net foar in spesifike prestaasje, mar foar harren hiele oeuvre. De winner fan in publykspriis wurdt útornearre troch it publyk, yn tsjinstelling ta de winner fan in sjuerypriis, dy't bepaald wurdt troch in faksjuery. In ûnderskieding is in priis yn 'e foarm fan in eareteken, dat troch in hegere autoriteit oan immen tawiisd wurdt fanwegen syn fertsjinsten of as earbetoan.
Oflevering

In **ôflevering** is in gearhingjende narratologyske ienheid binnen in grutter dramatysk wurk. In synonym is it wurd **episoade** (fan it Aldgrykske ἐπεισόδιον, *epeisodion*), dêr't oarspronklik it sprutsen materiaal mei oantsjutten waard tusken twa lieten of oades yn in Aldgrykske trageedzje. Mei 'ôflevering' wurdt tsjintwurdich yn 'e regel ferwiisd nei in diel út in tillefyzjesearje of in minysearje. De moderne betsjutting fan 'episoade' is breder as 'ôflevering', sadat der ek mei ferwiisd wurde kin nei in passaazje út in toanielstik of in film of út in haadstik fan in boek.
Learling

In **learling** (froulike foarm: **learlinge**) is in persoan dy't ûnderwiis of in oplieding folget, bgl. fan in ûnderwizer, learaar of oare dosint. Yn 'e tiid fan de gilden waard mei 'learling' immen oantsjutten dy't yn 'e praktyk in oplieidng ta ambachtsman folge by in master en syn feinten. Yn it ferlingde dêrfan is learling no noch de earste graad yn de frijmitselderij. 

Tsjintwurdich is 'learling' de gongbere beneaming foar skoalgeande bern op 'e basisskoalle (fan likernôch seis jier ôf) en yn it middelber ûnderwiis. De belangen fan sokke learlingen wurde yn Nederlân behertige troch it Landelijk Aktie Komitee Scholieren (LAKS). Learlingen oan it heger ûnderwiis wurde yn 'e regel studinten neamd, wylst learlingen oan militêre akademys oantsjutten wurde as 'kadetten'. Soms wurdt mei it wurd 'learling' ek spesifyk ferwiisd nei lju dy't tagelyk in beropsoplieding folgje en in dêrby oanslutende baan hawwe, oftewol dy't in beropsbegeliedende learwei folgje (foarhinne bekend as it learlingwêzen). 

Yn 'e religieuze sin kin mei 'learling' ek in dissipel fan in learmaster of goeroe bedoeld wurde, lykas de tolve learlingen fan Jezus Kristus.
Studint

In **studint** (froulike foarm: **studinte**), fan it Latynske *studens* ("jin talizzend op"), is immen dy't in stúdzje folget yn it heger ûnderwiis, d.w.s. oan in universiteit (universitêre oplieding) of hegeskoalle (heger beropsûnderwiis). Yn 'e Feriene Steaten en guon oare Angelsaksyske lannen wurde ek opliedings oan in *[[colleezje (Feriene Steaten)|college]]* ta it heger ûnderwiis rekkene. Studinten foarmje gauris de foarhoede fan maatskiplike fernijing yn in lân. Sadwaande binne studinten faak guon fan 'e earsten dy't yn ferset komme tsjin diktatuer, ûnderdrukking, rasisme, diskriminaasje en oare maatskiplike misstannen.

Studinten kinne yn Nederlân ynfloed útoefenje op 'e ûnderwiisynstelling dêr't se harren stúdzje oan folgje. Op it nivo fan 'e oplieding giet dat fia opliedingskommisjes, op it nivo fan 'e fakulteit fia de fakulteitsried en op it nivo fan 'e universiteit fia de universiteitsried. De ynstelling mei der ek foar kieze om in systeem fan dielde meisizzenskip yn te fieren. Dat betsjut dat ynstee fan in fakulteits- of universiteitsried dy't foar de helte út studinten en foar de oare helte út wurknimmers bestiet, de Wet Meisizzenskip ferrint fia aparte meisizzenskipsorganen foar studinten (de fakultêre studinteried en de sintrale studinteried) en foar dosinten en oare wurknimmers (de fakultêre ûndernimmingsried en de sintrale ûndernimmingsried). As dêrfoar keazen wurdt, moatte de sintrale studinteried en de sintrale ûndernimmingsried teminsten twa kear yn 't jier mei-inoar yn oerlis trêdzje. Foar it lidmaatskip fan sokke organen fine mei regelmjittige tuskenskoften holden ferkiezings plak.

Yn har frije tiid binne in protte studinten aktyf yn studinteferienings, mar om by sa'n klup as lid talitten te wurden, moatte se faak in ûntgriening ûndergean. Histoarysk is it dêrby gauris misgien, benammen by ferienings dy't ta it elitêre Corps hearre, mei ferwûnen en sels deaden ta gefolch. Fierders binne der studintefakbûnen dy't opkomme foar studinten yn it algemien. Lanlik binne al dy fakbûnen feriene yn it Lanlik Studinte Fakbûn (LSVb) en it Ynterstedsk Studinte Oerlis (ISO). De rivaliteit tusken de beide lanlike fakbûnen makket dat se beide skerp bliuwe. Foar Nederlânske studinten dy't om utens studearje of studearje wolle, is der de organisaasje Nederlânske Wrâldwide Studinten (NEWS), it ferbân fan alle Nederlânske studinten yn it bûtenlân.

Yn Nederlân krije studinten yn it heger ûnderwiis (en learlingen yn it middelber ûnderwiis foarsafier't dy 18 jier of âlder binne) stúdzjefinansiering, wêrmei't se ûnder harren stúdzjetiid (foar in diel) yn har ûnderhâld foarsjen kinne. De taparting fan stúdzjefinansiering wurdt regele troch de Tsjinst Utfiering Underwiis, dy't fêstige is yn Grins. By it ôfrûnjen fan harren stúdzje krije studinten yn 'e measte Jeropeeske lannen in bachelor- of mastertitel, nei in systeem dat yn 1999 ynfierd is. Dêrfoar ferskilden de akademyske graden per lân.
Misdie

In **misdie** of **misdied** is in algemiene term foar it brekken fan 'e wet. As men dêrby trappearre wurdt, kin dat liede ta jins arrestaasje troch de plysje en jins feroardieling troch in rjochter. Immen dy't in misdie begiet is in **misdiediger** of in **krimineel** (fan it Latynske *criminalis*, in ferbûging fan *crimen*, "misdie"). De term 'misdie' kin rom definiëarre wurde as in strafber feit of in delikt, mar ferskilt fan lân ta lân justjes yn 'e presize betsjutting. Hoewol't 'misdie' gauris trochinoar helle wurdt mei 'misdriuw', is dat lêste yn it Nederlânske strafrjocht eins spesifyk in relatyf swier strafber feit. Yn Nederlân wurdt 'misdie' sûnt 1886 net mear as juridyske term brûkt, mar yn bygelyks Belgje is dat noch wol it gefal. De term 'de misdie' wurdt fierders ek as synonym foar kriminaliteit brûkt. De tûke fan 'e wittenskip dy't ûndersyk nei misdieden en misdiedigers docht, is de kriminology.
Ferhaal

In **ferhaal**, **fertelling** of **teltsje** is in rige mei-inoar yn ferbân steande foarfallen dy't wierbard of fiktyf fan aard binne, en dy't ornaris werjûn wurde as in opienfolging fan sprutsen of skreaune wurden en/of stille of bewegende bylden. De eigenskipswurdlike foarm fan 'ferhaal' is **ferheljend**. In ferhaal kin in stikmannich foarmen oannimme, dy't allegear beflapt wurde kinne yn 'e kategoryen fiksje en non-fiksje, wêrby't fiksje dan fierder útinoar falt yn proaza en poëzij. De ferminging fan fiksje en non-fiksje wurdt faction neamd.

Foarbylden fan non-fiksje binne autobiografyen, biografyen, taspraken, sjoernalistyk, skiedskriuwing en wittenskiplike boeken en artikels. By fiksje kin men op it mêd fan proaza tinke oan folksferhalen (anekdoates, leginden, mearkes, myten, moppen en sêgen) en literatuer (koarte ferhalen, novelles en romans), en op it mêd fan poëzij oan epyk en lyryk. De literatuer kin fierders ek opdield wurde yn ferskate sjenres, lykas chicklit, detektives, fantasy, horror, mainstream, romantyk, science fiction, thrillers en westerns. 

Mûnlinge oerlevering wie de ierste metoade fan it fertellen en trochjaan fan ferhalen. Yn 'e jonkheid wurde by minsken ferhalen op didaktyske wize brûkt om harren it juste hâlden en dragen, kultuerhistoarysk besef en noarmen en wearden by te bringen. In sterk ferhaal is in teltsje dêr't tige ûnwierskynlike dingen yn barre. In ferhaal kin ek ûnderdiel útmeitsje fan in oar, grutter ferhaal. As it benammen om in ferhaal yn in ferhaal giet, wurdt it ferhaal dêr't dat yn nestele is, it ramtferhaal neamd.

De wize dêr't in ferhaal op ferteld wurdt, hjit it fertelperspektyf. As dat yn 'e earste persoan inkeltal ("ik") stiet, sprekt men fan it ik-perspektyf. As it yn 'e trêde persoan inkeltal ("hy" of "sy") stiet, is it in personeel perspektyf. Fierders bestiet ek it auktorieel perspektyf, wêrby't gebrûk makke wurdt fan in alwittende ferteller dy't sels bûten it ferhaal stiet. De tûke fan 'e wittenskip dy't him dwaande hâldt mei ûndersyk nei ferhalen is de narratology.
Seizoen (omrop)

In **seizoen** is by de omrop in perioade wêryn't in fêste jierprogrammearring op 'e radio en tillefyzje jildt. Yn Nederlân ûnderskiedt men datoangeande in winterseizoen en in simmerseizoen. It 'winterseizoen' rint fan septimber oant juny en falt dêrmei likernôch gear mei it skoaljier. Yn septimber wurde dêrby faak nije tillefyzje- en radioprogramma's yntrodusearre. Oant juny giet men troch mei it útstjoeren fan nije programma's, mar sadree't it simmerseizoen begjint, hâldt men dêr yn 'e regel fierhinne mei op, om't it net leannet en stjoer sokke djoere progamma's út as in protte minsken op fakânsje binne en de sjochsifers dus hoe dan ek dochs leech bliuwe sille. Dêrom wurdt it simmerseizoen oer it algemien folpland mei (goedkeape) werhellings en oare (nije, mar goedkeap te meitsjen) programma's, lykas kwissen. Langrinnende tillefyzjesearjes besteane ek út ferskate 'seizoenen', wêrby't mei 'seizoen' in rige fan it tal ôfleverings bedoeld wurdt dat yn in jier makke en útstjoerd wurdt. Foar komeedzje-, drama- en plysjesearjes, dy't bedoeld binne om ien kear yn 'e wike útstjoerd te wurden, binne dat meastal 24 ôfleverings of dêromtrint, mar yn it gefal fan soapsearjes, dy't faak op deistige basis útstjoerd wurde, kinne it folle mear wêze.
Undertitel

In **ûndertitel** (net te betiizjen mei ûndertiteling) is in oanfolling dy't tafoege wurdt oan 'e titel fan in boek of in film. Dêrby is de titel meastal koarter en/of ûndúdliker, en de ûndertitel langer en/of omskriuwender. Titel en ûndertitel wurde dan faninoar skaat troch in dûbele punt (:) of in lizzend streekje (–), en yn it ferline ek wol troch it wurd "of".

In goed foarbyld is it boek: *Rites of Peace: The Fall of Napoleon and the Congress of Vienna*, fan 'e Britske histoarikus Adam Zamoyski. Dêrby is de titel *Rites of Peace* ("Fredesrituëlen"), dat net in protte oer de ynhâld fan it boek seit, mar dochs moai klinkt. De omskriuwing fan 'e ynhâld folget yn 'e ûndertitel: *The Fall of Napoleon and the Congress of Vienna* ("De Fal fan Napoleon en it Kongres fan Wenen), wat de lêzer ferteld dat it giet oer de ein fan it bewâld fan Napoleon Bonaparte en de fredesbesprekkings yn 'e Eastenrykske haadstêd Wenen oan 'e ein fan 'e Napoleontyske Oarloggen. 

In bekend foarbyld fan in ûndertitel út 'e literatuer is it opskrift fan 'e horrorroman *Frankenstein; or, The Modern Prometheus*, fan Mary Shelley. Dêrby joech de skriuwster in hint oer de ynhâld fan it boek troch yn 'e ûndertitel te ferwizen nei de titaan Prometeus út 'e Grykske mytology. In foarbyld út 'e filmyndustry is de science fiction-film *Star Trek II: The Wrath of Khan*. Dêrby jout de eigentlike titel dus inkeld oan dat it de twadde film út 'e filmrige fan *[[Star Trek]]* is, en omfettet de ûndertitel, *The Wrath of Khan* ("De Grime fan Khan"), de eigentlike namme fan 'e film.

De ferneamde Ingelske toanielskriuwer William Shakespeare libbe yn in tiid dat ûndertitels foar toanielstikken tige yn 'e moade wiene. Lykwols brûkte er se sels nea, op ien kear nei, doe't er der in parody fan makke. Oan 'e titel fan syn stik *[[Trijekeningejûn]]* (Ingelsk: *Twelfth Night*) foege er as ûndertitel it mei opsetsin ûnynformative *or: Wat You Will* ("of: Wat Jo Mar Wolle") ta, wêrmei't er ymplisearre dat de ûndertitel wêze koe wat de lêzer mar woe dat it wie.
Dillion Harper

**Dillion Harper**, echte namme ûnbekend (Jupiter (Floarida), 27 septimber 1991), is in Amerikaansk neakenmodel en pornografysk aktrise fan mingd blank en Yndiaansk etnysk komôf, wa har namme oft ek wol (mis)stavere wurdt as Dillon Harper. Hja hat fierders ek wol ûnder allinnich har foarnamme Dillion wurke. Harper sette yn 2012 útein mei in wurkpaad yn 'e Amerikaanske pornoyndustry en spile sûnt yn in grut tal films. Hja hat trijeris nominearre west foar in AVN Award.

## Libben en karriêre
Harper waard yn 1991 berne yn Jupiter, yn 'e Amerikaanske steat Floarida. Hja is fan mingd etnysk komôf, mei sawol Iersk as Sjeroky-bloed. Yn 'e tiid dat se foar mûlhygiëniste learde, begûn Harper neaken te posearjen om har stúdzje te bekostjen. Dêrby stie se mei fotoreportaazjes yn neakenblêden lykas *[[Hustler]]* en *[[The Score Group|Score]]*. Yn novimber 2013 wie se de *Hustler* Honey fan 'e moanne.

Yn 2012, doe't se 21 jier âld wie, makke Harper har debút yn in pornografyske film. Neffens de Internet Adult Film Database (IAFD) hie se ein 2016 yn mear as 235 pornofilms spile, û.m. foar sokke foaroansteande labels as Evil Angel, Devil's Film, New Sensations, Wicked Pictures, Digital Sin, Red Light District, Elegant Angel, Hustler Video, Penthouse, Jules Jordan Video, Zero Tolerance, Digital Playground, Adam & Eve en Diabolic Video.

Ek hat se wol wurke foar minder bekende filmstudio's, lykas Shane's World, Pure Play Media, Metro, Mile High Media en Girlfriends Films. Fierders hat Harper ek in protte yn 't spier west foar pornowebsiden op it ynternet, wêrûnder BangBros, Reality Kings, Brazzers en Naughty America. Hja hat trijeris nominearre west foar in AVN Award (de Oscar fan 'e pornowrâld): twa kear yn 2014, yn 'e kategoryen bêste groepsekssêne en bêste nije stjer, en ien kear yn 2015, op 'e nij yn 'e kategory bêste groepsekssêne.

Harper wurdt fertsjintwurdige troch it ympressariaat AMA Adult Modeling yn Floarida en troch 101 Adult Modeling yn Los Angeles. Nei eigen sizzen mei se graach op it strân kuierje en nei de bergen gean te kampearjen.

## Lichemsskaaimerken
Harper is fan mingd blank en Yndiaansk ras, mei brune eagen en brún hier. Neffens har offisjele opjefte is se 1.66&nbsp;m lang, mei in gewicht fan 50&nbsp;kg, en in natuerlike kupmaat 32D. Behalven piercings troch har earlellen hat se ek in nâlpiercing. Tatoeaazjes hat se lykwols net.

## Prizen en nominaasjes

## Keppelings om utens
* Offisjele webside fan Dillion Harper
* Biografy en filmografy fan Dillion Harper yn 'e ''Internet Movie Database'' (IMDb)
* Biografyske gegevens en filmografy fan Dillion Harper yn 'e ''Internet Adult Film Database'' (IAFD)
* Biografyske gegevens fan Dillion Harper op ''FreeOnes''
Silas (bibelsk persoan)

**Silas** (Gryksk: Σιλᾶς), ek: **Silvanus** (Σιλουανός), wurdt yn it Nije Testamint neamd as meiwurker fan de apostels Paulus en nei alle gedachten ek fan Petrus. Hy  libbe yn de 1e iuw nei Kristus.

Silas wie in ta it kristendom bekearde joad en reizge mei Paulus fan Jeruzalim nei Antiochje, om de gemeente dêr te ynformearjen oer de besluten dy't troch it apostelkonsylje yn Jeruzalim nommen wiene. Nei in skoftke kaam er werom nei Jeruzalim, mar nei't Paulus dêr spul krige mei Barnabas waard hy troch Paulus meinommen op in twadde missyreis. Yn Filippy waarden hja beskuldige fan it opkringjen fan in frjemde libbenswize en foar koarte tiid finzen nommen. In ierdskodding die lykwols harren boeiens brekke en de traaljewurk fan de sel iepenje. Dêrom wurdt Silas ek yn de iconografy fakentiden ôfbylde mei brutsen keatlings.  

Tegearre mei Timotéus, in bekearde Gryk, reizgen Paulus en Silas dêrnei fierder nei Tessaloníka. Paulus preke dêr yn de synagoge en wist Joaden en Griken oan him te binen, mar guon Joaden koene dat net sette en mei help fan min folk feroarsaken hja in opskuor sa wiene Paulus en Silas twongen fierder te reizgjen nei Beréa. Dêr mochten de minsken mar wat graach harkje nei Paulus preken yn de synagoge. In soad minsken, Joaden en Griken, kamen hjir ta it leauwen, mar doe't de Joaden yn Tessaloníka der fan hearden dat Paulus syn wurk yn it Masedoanyske Beréa (it tsjintwurdige Veria) mei súkses fuortsette, teagen hja dêr hinne om ek dêr it folk op te setten tsjin Paulus. En sa kaam it dat Paulus him ôfjaan moast. Wylst Silas en Timotéus ynearsten noch yn Beréa bleaune, gyng Paulus nei Athene, dêr't hy ynearsten op syn maten wachtsjen bleau. Hja kamen inoar wer tsjin yn Korinte.     

Hoe't it letter Silas fergyng is dreech nei te gean. Yn de Earste Brief fan Petrus wurdt in Silvanus (de Latynske namme fan Silas) as klerk neamd, dy't de brief foar Petrus opskreaun hawwe soe. As de brief yndied troch Petrus diktearre is en dizze Silvanus deselde is as Silas, dan soe dat betsjutte dat Silas ek foar Petrus wurke hat.

## Feestdagen
* Roomsk-katolike Tsjerke: 13 july
* Luterske en episkopale tsjerken: 26 jannewaris, 10 febrewaris
* Otterdokske tsjerken: 4 jannewaris, 30 july
* Armeenske Tsjerke: 9 april, 30 july
* Syrysk-Otterdokse Tsjerke: 13 july, 30 july
DeepSouthCon

**DeepSouthCon** is in op jierlikse basis holden regionale science fiction-konvinsje yn 'e Feriene Steaten. It "*Con*" út 'e namme is in ôfkoarting foar "*convention*" ("konvinsje"), en "*DeepSouth*" slacht op it Djippe Suden fan 'e Feriene Steaten. It plak dêr't de konvinsje holden wurdt, wikselet elts jier, op basis fan in stimming ûnder de leden dy't twa jier yn 't foar holden wurdt. In protte fan 'e leden fan DeepSouthCon binne ek lid fan 'e Southern Fandom Confederation, mar der bestiet gjin direkte relaasje tusken de beide organisaasjes.
__NOTOC__
## Prizen
Op DeepSouthCon wurde twa prizen taparte: de Phoenix Award, dy't útrikt wurdt oan in ferneamd science fiction-auteur, -redakteur of -omslachartyst mei konneksjes mei it Amerikaanske Suden, en de Rebel Award, dy't ferjûn wurdt oan in Súdlike science fiction-fan dy't him yn hege mjitte foar it sjenre ynset hat.

## Skiednis
De earste DeepSouthCon waard yn 1963 holden yn Huntsville, yn 'e Amerikaanske steat Alabama. Dêr kamen doe wolteld fiif minsken op ôf. Yn 1965 wiene der njoggentjin besikers en waard de earste priis (de Rebel Award) útrikt. Yn 1970, doe't de konvinsje yn Atlanta holden waard, waard de Phoenix Award foar it earst útrikt, nammentlik oan 'e skriuwer en yllustrator Richard C. Meredith. Dat jiers wiene der 130 besikers. De grutste DeepSouthCon fûn yn 2010 plak yn Charlotte, yn Noard-Karolina, dêr't 1.300 minsken op ôf kamen. Yn 2013 waard de konvinsje op 'e nij yn Atlanta holden, mei as spesjale gast yllustrator Michael Whelan. Dat jiers waard de Phoenix Award postúm oan skriuwer Robert Jordan takend.

## Keppelings om utens
*Offisjele webside fan DeepSouthCon
Synagoge fan Subotica

De **Synagoge fan Subotica**, yn de op ien nei grutste stêd fan de provinsje Vojvodina en de op fjouwer nei grutste stêd fan Servje, waard tusken 1901 en 1903 boud. 

## Skiednis
Yn de 18e iuw waard it de hanneler Jakab Herschel tastien him yn Subotica nei wenjen te setten. Hy wie de earste joad yn de stêd en dêrnei naam it tal joaden stadichoan ta. Yn 1775 waard der in joadske mienskip oprjochte. Mei de lykberjochtiging fan de joaden yn 1867 naam de ekonomyske en kulturele ynfloed fan de mienskip ta.

De Twadde Wrâldoarloch makke in ein oan it rike libben fan de mienskip. De lannerijen en bosken fan 58 joaden, 2 mûnen, 14 fabriken, 158 winkels, 18 gruthannels, 48 wurkpleatsen, in printerij, ytgelegenheid en ferpleechynstellings waarden yn beslach nommen. Manlju waard nei wurkkampen stjoerd om minen te romjen oan it Ukraynske front. Op 19 april 1944 foel it beslút om "it lân fan joaden skjin te meitsjen" en de útfiering dêrfan begûn op 26 april. Fan de 6.105 fuortfierde joaden fan Subotica kamen mar 1.065 werom. Dêrfan emigrearre it grutste part nei yn 1948 Israel. Yn 2004 bestie de joadske mienskip út 204 leden.

## De bou fan de nije synagoge
De synagoge waard tusken 1901 en 1903 foar de doe likernôch 3.000 sielen tellende joadske mienskip op it plak fan in lytsere foargonger boud yn in tiid doe't Vojvodina noch by it Keninkryk Hongarije hearde. 

It ûntwerp wie fan Marcell Komor en Dezső Jakab út Bûdapest en fertsjintwurdiget de Jugendstil mei dekoraasjes út de Hongaarske folkskeunst. De sintrale koepel wurdt troch acht izeren pylders droegen. Trije portalen liede nei in foarhal, dêr't fjouwer treppen tagong jouwe nei de galery foar de froulju.

It earste konsert dat Radio Belgrado útstjoerde wie yn 1932 út de synagoge fan Subotica wei.  

Sûnt 1974 is de net mear as sadanich funksjonearjende synagoge in beskerme monumint. De synagoge krige yn 2009 it predikaat "Kultuermonumint fan Utsûnderlik Belang" en wurdt sûnt dy tiid beskerme troch de Republyk Servje.

## Keppeling om utens
*  Skiednis fan de joaden fan Subotica 
*  De synagoge op de site fan World Monuments Fund
Inkeltal

**Inkeltal**, **inkelfâld** of **iental**, of mei fan oarsprong Latynske termen **simpleks** of **singularis**, is in begryp út 'e grammatika wêrby't in utering fan taal mar yn ien eksimplaar foarkomt (of wêrby't it oantal net fan belang is). Inkeltal is dêrmei de meast algemiene foarm fan it taalkundige getal. Om't dingen yn 'e measte talen útdrukt wurde troch it gebrûk fan haadwurden, is it inkeltal in ferskynsel dat yn it foarste plak yn 'e foarm en/of betsjutting fan sokke haadwurden ta útdrukking komt. Yn it Frysk binne haadwurden as 'minske', 'doarp' en 'stjer' bgl. yn it inkeltal steld.

Dêrnjonken wurde inkeltalsfoarmen ek oantroffen yn wurden dy't har nei sa'n haadwurd rjochtsje (eigenskipswurden: 'in moai doarp') en yn wurden dy't yn it plak fan it haadwurd komme (foarnamwurden: 'hy sit dêr'). Sadwaande wurde hiele sinsdielen yn it inkeltal ferbûgd as it byhearrende haadwurd in inkeltalsfoarm hat. Dat ferskynsel, dat yn in grut tal talen foarkomt, hjit oerienkomst yn getal, en it uteret him benammen yn 'e ferbûging fan tiidwurden ('it doarp is moai'). 

Lykwols kenne net alle talen it taalkundige getal, en wêr't soks net foarkomt, hat it ek gjin sin om fan 'inkeltal' te sprekken, mei't inkeltal allinnich bestean kin as der ek meartal is. De measte talen dy't it taalkundich getal wól hawwe, omfetsje, lykas it Frysk, allinnich inkeltal en meartal. Dêrby is it inkeltal de ûnmarkearre oftewol de 'gewoane' foarm, en is it meartal in ferbûging fan it inkeltal. Guon talen hawwe njonken dizze beide foarmen noch it dûbeltal en/of ferskate mear omstriden getalsfoarmen. Yn it Frysk en oanbesibbe talen hawwe persoanlike foarnamwurden en tiidwurden yn 'e inkeltalsfoarm trije persoanen:
*de earste persoan inkeltal 'ik' – notiid: 'ik lear' – doetiid: 'ik learde'
*de twadde persoan inkeltal 'do' – notiid: 'do learst' – doetiid: 'do leardest'
*de trêde persoan inkeltal 'hy', 'sy' of 'it' – notiid: 'hy leart' – doetiid: 'hy learde'
Cara Brett

**Cara Brett** (yn Nottinghamshire, 17 febrewaris 1988) is in Britsk glamour- en neakenmodel fan Ingelsk komôf. Hja sette yn 2008 útein mei har karriêre.

## Libben en karriêre
Brett waard yn 1988 berne yn it Ingelske greefskip Nottinghamshire. Nei't se de middelbere skoalle trochrûn hie, wurke se yn 'e winkel fan in muoike fan harres, dêr't se hynstegereid ferkocht. Dy baan holp har om te learen better mei minsken om te gean, mei't se as tiner tige bleu wie. Yn 2008, doe't se 18 jier wie, ferfear se nei de Britske haadstêd Londen, dêr't se no noch wennet. Se folge opliedings yn  it oanbringen fan hierekstinsjes en yn fysioterapy foar hynders, en wurke op dat lêste mêd by de Danethorpe Race Yard mei hurddraafhynders.

Al rillegau nei't se har yn Londen fêstige hie, krige Brett wurk as glamourmodel oanbean, en koarte tiid letter begûn se ek neaken te posearjen. Fotoreportaazjes fan har as centerfold stiene yn tydskriften as *[[Maxim (tydskrift)|Maxim]]* en *[[Playboy (tydskrift)|Playboy]]* en yn 'e krante *[[The Sun (krante)|The Sun]]*. Fierders posearre se û.m. foar de linzjerykatalogus fan Pabo. Ek wurke Brett mei oan 'e pornofilm *Fabulous Boobs 2*, út 2015, dêr't se in masturbaasjesêne foar opnaam. Nei har eigen sizzen knapt Brett ôf op idelteuterij, en is de bêste manlike eigenskip in goed gefoel foar humor.

## Lichemsskaaimerken
Cara Brett is blank, mei brune eagen en blûn hier. Neffens har offisjele opjefte is se 1.63&nbsp;m lang, mei in gewicht fan 51&nbsp;kg, en kupmaat 32FF. Dêrfoar ûndergie se op 23&nbsp;novimber 2010 in boarstfergruttingsoperaasje. Njonken piercings troch har earlellen hat hja ek in nâlpiercing. Fierders hat Brett in tatoeaazje op har lofterpols.

## Keppelings om utens
* Offisjele webside fan Cara Brett
* Biografyske gegevens en filmografy fan Cara Brett yn 'e ''Internet Adult Film Database'' (IAFD)
* Biografyske gegevens fan Cara Brett op ''FreeOnes''